
Սույն օրենքի նպատակն է ապահովել յուրաքանչյուր անձի նկատմամբ հավասար վերաբերմունքն ու իրավունքների, ազատությունների և պարտականությունների իրականացման հավասար հնարավորությունները, ինչպես նաև յուրաքանչյուր անձի նկատմամբ խտրականության կանխարգելումն ու խտրականության չենթարկվելու իրավունքի պաշտպանությունը։

ԳԼՈՒԽ 1

ԸՆԴՀԱՆՈՒՐ ԴՐՈՒՅԹՆԵՐ

Հոդված 1. Օրենքի կարգավորման առարկան

1. Սույն օրենքը սահմանում է խտրականության հասկացությունը և տեսակները, իրավահավասարության ապահովման և խտրականությունից պաշտպանության ոլորտում պետական, տեղական ինքնակառավարման մարմինների և դրանց պաշտոնատար անձանց պարտականությունները, խտրականությունից իրավական պաշտպանության հիմքերը, ինչպես նաև Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի գործունեությունը։

Հոդված 2. Իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրությունը
1. Իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրությունը բաղկացած է Հայաստանի Հանրապետության Սահմանադրությունից, Հայաստանի Հանրապետության վավերացրած միջազգային պայմանագրերից, «Մարդու իրավունքների պաշտպանի մասին» սահմանադրական օրենքից, Հայաստանի Հանրապետության քրեական օրենսգրքից, «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքից, «Հաշմանդամություն ունեցող անձանց իրավունքների մասին» օրենքից, Հայաստանի Հանրապետության աշխատանքային օրենսգրքից, սույն օրենքից, այլ օրենքներից և իրավական ակտերից։

Հոդված 3. Oրենքում գործածվող հիմնական հասկացությունները
1. Սույն օրենքում օգտագործվում են հետևյալ հիմնական հասկացությունները`
1) պաշտպանված հատկանիշ՝ սեռ, ռասա, մաշկի գույն, էթնիկ կամ սոցիալական ծագում, գենետիկական հատկանիշներ, լեզու, կրոն, աշխարհայացք, քաղաքական կամ այլ հայացքներ, ազգային փոքրամասնությանը պատկանելություն, գույքային վիճակ, ծնունդ, հաշմանդամություն, տարիք, սեռական կողմնորոշում, առողջական վիճակ կամ անձնական կամ սոցիալական բնույթի այլ հանգամանքներ.
2) ուղղակի խտրականություն՝ անձի կամ անձանց խմբի նկատմամբ պաշտպանված հատկանիշներից որևէ մեկի կամ մի քանիսի հիմքով դրսևորված գործողություն, անգործություն, կարգավորում, վերաբերմունք կամ քաղաքականություն, որի արդյունքում անձը կամ անձանց խումբը հայտնվում է նույն կամ նման հանգամանքներում գտնվող այլ անձի կամ անձանց խմբի համեմատ նվազ բարենպաստ իրավիճակում. 
3) անուղղակի խտրականություն՝ առերևույթ չեզոք գործողություն, անգործություն, կարգավորում, վերաբերմունք կամ քաղաքականություն, որը պաշտպանված հատկանիշներից որևէ մեկի կամ մի քանիսի հիմքով անհամաչափորեն անբարենպաստ է ազդում անձանց խմբի վրա.
4)  խտրականության հրահրում՝ անձին ուղղված՝ մեկ այլ անձի կամ անձանց խմբի խտրականության ենթարկելու հրահանգ, ցուցում կամ կոչ.
5) ոտնձգություն՝ անձի կամ անձանց խմբի նկատմամբ անցանկալի գործողություն կամ վերաբերմունք պաշտպանված հատկանիշներից որևէ մեկի կամ մի քանիսի հիմքով, որը հանգեցրել է կամ նպատակ ունի հանգեցնել անձի արժանապատվության նվաստացմանը և նրա շուրջ ոչ բարյացակամ, թշնամական, վիրավորական, նվաստացնող կամ մերժողական միջավայրի ստեղծմանը.
6) սեգրեգացիա (խտրազատում)՝ որոշում, գործողություն կամ անգործություն, որն ուղղակի կամ անուղղակի կերպով հանգեցնում է պաշտպանված հատկանիշներից մեկի կամ մի քանիսի հիմքով անձանց խմբի՝ այլ անձանցից տարանջատմանը, բաժանմանը կամ տարբերակմանը.
7) վիկտիմիզացիա (զոհայնացում)՝ սույն օրենքի շրջանակում իր կամ այլ անձի իրավունքների պաշտպանության նպատակով իրավասու մարմիններին դիմում կամ բողոք ներկայացրած կամ ենթադրյալ խտրականության փաստը կամ դրա կապակցությամբ դիմում կամ բողոք ներկայացնելու մտադրությունը որոշակի կամ անորոշ անձանց շրջանակին հայտնած (հրապարակած) կամ դիմում կամ բողոք ներկայացրած անձին աջակցած անձի նկատմամբ բացասական վերաբերմունք, ինչպես նաև դիտավորյալ գործողություն կամ անգործություն, որն այդ անձի համար հանգեցրել է բացասական փաստական հետևանքների.
8) զուգորդված (ասոցացված) խտրականություն՝ խտրականություն այն անձի նկատմամբ, ով, թեև օժտված չէ սույն օրենքով նախատեսված պաշտպանված հատկանիշներով, սակայն ազգակցական, ամուսնական կամ այլ կապ ունի նման հատկանիշներ ունեցող անձի կամ անձանց խմբի հետ.
9)  ընկալման վրա հիմնված խտրականություն՝ խտրականություն այն անձի նկատմամբ, ով, թեև օժտված չէ սույն օրենքով նախատեսված պաշտպանված հատկանիշներով, սակայն խտրականություն գործադրող անձի կողմից ընկալվել է որպես պաշտպանված հատկանիշներից մեկով կամ մի քանիսով օժտված անձ.
10) հատվող խտրականություն՝ անձի կամ անձանց խմբի նկատմամբ խտրականություն միաժամանակ երկու կամ ավելի պաշտպանված հատկանիշների հիմքով, որոնք իրենց համադրության արդյունքում հանգեցնում են խտրականության հատուկ դրսևորման.

Հոդված 4. Խտրականության արգելքը 
1. Խտրականությունն արգելվում է քաղաքական, տնտեսական, սոցիալական, մշակութային և կյանքի այլ ոլորտներում, այդ թվում՝ աշխատանքային հարաբերություններում, ապրանքների մատակարարման և ծառայությունների մատուցման, բնակչության բժշկական օգնության և սպասարկման, սոցիալական ապահովության և աջակցության, բանկային և ֆինանսական, ապահովագրական, տրանսպորտային, ժամանցային ծառայությունների մատուցման, անշարժ գույքի առուվաճառքի և վարձակալման, առևտրային և մասնագիտական գործունեության, կրթության, գիտության, մշակույթի, սպորտի, զանգվածային լրատվության ոլորտներում։ 
2. Ապրանքների մատակարարման և ծառայությունների մատուցման ընթացքում խտրականության արգելքը տարածվում է հանրությանը հասանելի ապրանքների և ծառայությունների վրա և չի տարածվում անձնական ու ընտանեկան կյանքի ոլորտում իրականացվող գործարքների վրա։
3. Աշխատանքային հարաբերություններում խտրականության արգելքի առանձնահատկությունները կարգավորվում են Հայաստանի Հանրապետության աշխատանքային օրենսգրքով։ 
4. Ֆիզիկական անձինք, Հայաստանի Հանրապետությունում գործունեություն իրականացնող իրավաբանական անձինք, պետական և տեղական ինքնակառավարման մարմինները, դրանց պաշտոնատար անձինք պարտավոր են բացառել խտրականության կիրառումը։

Հոդված 5. Խտրականությունը և դրա տեսակները
1. Խտրականությունը գործողություն, անգործություն, կարգավորում, վերաբերմունք կամ քաղաքականություն է, որն արտահայտվում է իրական կամ ենթադրյալ պաշտպանված հատկանիշներից մեկի կամ մի քանիսի հիմքով տարբերակմամբ, բացառմամբ, սահմանափակմամբ կամ նախապատվությամբ և որի արդյունքում անձը կամ անձանց խումբը հայտնվում է նույն կամ նման հանգամանքներում գտնվող այլ անձանց համեմատ նվազ բարենպաստ վիճակում կամ որն անհամաչափորեն անբարենպաստ է անդրադառնում անձանց խմբի նկատմամբ։ 
	2. Սույն հոդվածի 1-ին մասով նախատեսված գործողությունը, անգործությունը, կարգավորումը, վերաբերմունքը կամ քաղաքականությունն իրավաբանական անձի նկատմամբ կիրառվելու դեպքում համարվում է խտրականություն, եթե այն պայմանավորված է իրավաբանական անձի հետ անմիջական կապ ունեցող, պաշտպանված հատկանիշով օժտված անձանց, այդ թվում՝ աշխատողների, շահառուների, պայմանագրային հարաբերություններում գտնվող անձանց առկայությամբ։ 
3. Տարբերակումը, բացառումը, սահմանափակումը և նախապատվությունը թույլատրելի են և չեն համարվում խտրականություն, եթե դրանք հետապնդում են իրավաչափ նպատակ, կիրառված միջոցները անհրաժեշտ են հետապնդվող նպատակին հասնելու համար և համաչափ են այդ նպատակին։ 
4. Խտրականության տեսակներն են ուղղակի խտրականությունը, անուղղակի խտրականությունը, խտրականության հրահրումը, ոտնձգությունը, սեգրեգացիան (խտրազատում), վիկտիմիզացիան (զոհայնացում), հատվող խտրականությունը և հաշմանդամություն ունեցող անձանց խելամիտ հարմարեցումների ապահովման մերժումը, որոնք կարող են հիմնված լինել նաև զուգորդման (ասոցացիայի) կամ ընկալման վրա:
5. Սույն հոդվածի 3-րդ մասը չի տարածվում խտրականության հրահրման, ոտնձգության և վիկտիմիզացիայի (զոհայնացման) նկատմամբ։
 6. Խելամիտ հարմարեցումների հասկացությունը, դրանց ապահովման կարգը և առանձնահատկությունները կարգավորվում են հաշմանդամություն ունեցող անձանց իրավունքների մասին օրենսդրությամբ։ 

	Հոդված 6. Պետական և տեղական ինքնակառավարման մարմինների և դրանց պաշտոնատար անձանց պարտականությունները իրավահավասարության ապահովման և խտրականությունից պաշտպանության ոլորտում 
1. Պետական և տեղական ինքնակառավարման մարմինները և պաշտոնատար անձինք Հայաստանի Հանրապետության Սահմանադրությամբ և օրենքով սահմանված լիազորություններն իրականացնելիս պետք է՝
1) ապահովեն հանրային ծառայողների և հանրային պաշտոն զբաղեցնող անձանց պարբերական վերապատրաստումներ խտրականության կանխարգելման և խտրականությունից պաշտպանության թեմաներով՝ ՀՀ կառավարության սահմանած կարգով. 
2) Հայաստանի Հանրապետության օրենսդրությամբ սահմանված կարգով արձագանքեն ցանկացած խտրականության դեպքի. 
3) օրենքով սահմանված կարգով խտրականության փաստը հաստատվելու դեպքում միջոցներ ձեռնարկեն խտրականություն գործադրած անձանց պատասխանատվության ենթարկելու համար՝ օրենքով նախատեսված հիմքերով և կարգով, և ապահովեն խտրականության հետևանքների վերացումը՝ իրենց լիազորությունների և գործառույթների շրջանակներում:

Հոդված 7. Ժամանակավոր հատուկ միջոցները և դրանց կիրառումը
1. Ժամանակավոր հատուկ միջոցներն անձանց խմբի նկատմամբ կիրառվող միջոցներ են, որոնց նպատակն է այդ անձանց խմբի և հասարակության այլ խմբերի միջև փաստացի անհավասարության վերացումը և հասարակության մյուս անդամների հետ հավասար հնարավորությունների ապահովումը: Ժամանակավոր հատուկ միջոցների կիրառումը չի կարող համարվել խտրականություն, եթե դրանք համաչափ են, նպատակահարմար ու անհրաժեշտ՝ հետապնդվող իրավաչափ նպատակին հասնելու համար։
2. Պետական, տեղական ինքնակառավարման մարմինները, ինչպես նաև կազմակերպությունները կարող են կիրառել ժամանակավոր հատուկ միջոցներ։
3. Ժամանակավոր հատուկ միջոցների կիրառումը պետք է համաչափ լինի դրանց կիրառման նպատակին և դադարեցվում է սույն հոդվածի 1-ին մասով նշված փաստացի անհավասարության վերացումից հետո։ 
4. Ժամանակավոր հատուկ միջոցները կարող են ներառել օրենսդրական, վարչական և ֆինանսական միջոցներ, ինչպես նաև քաղաքականություններ, ռազմավարություններ և գործողությունների ծրագրեր, ի թիվս այլնի, աշխատանքային հարաբերություններում, կրթության, մշակույթի և հանրային կյանքին մասնակցության ոլորտներում։ Ժամանակավոր հատուկ միջոցների բնույթը և շրջանակը սահմանվում են Հայաստանի Հանրապետության կառավարության որոշմամբ, որը պետք է պարունակի միջոցի կիրառման անհրաժեշտությունը և պիտանելիությունը հիմնավորող փաստեր։
5. Ժամանակավոր հատուկ միջոց կիրառած պետական, տեղական ինքնակառավարման մարմինը, պաշտոնատար անձը կամ կազմակերպությունը պետք է դրա կիրառումից հետո պարբերաբար, սակայն ոչ ուշ, քան երեք տարին մեկ անգամ, իրականացնի ժամանակավոր հատուկ միջոցի կիրառման արդյունավետության գնահատում՝ տրամադրելով համապատասխան եզրակացություն՝ Հայաստանի Հանրապետության կառավարության սահմանած մեթոդաբանության համաձայն։ Ժամանակավոր հատուկ միջոցի կիրառումը դադարեցվում է գնահատման արդյունքում արդյունավետության բացակայության վերաբերյալ եզրակացություն կայացնելու դեպքում։

Հոդված 8. Խտրականությունից իրավական պաշտպանությունը
1. Յուրաքանչյուր ոք, ով հիմքեր ունի կարծելու, որ իր նկատմամբ գործադրվել է խտրականություն, իրավունք ունի օրենքով սահմանված կարգով՝
1) հանցագործության մասին հաղորդում ներկայացնելու իրավասու մարմիններին, եթե գտնում է, որ իր նկատմամբ կատարված արարքը պարունակում է Հայաստանի Հանրապետության քրեական օրենսգրքով սահմանված հանցանքի առերևույթ հատկանիշներ.
2) վարչական կարգով բողոքարկելու իր նկատմամբ կայացված վարչական ակտը, որով դրսևորվել է խտրականությունը.
3) դիմելու առաջին ատյանի ընդհանուր իրավասության դատարան՝ խտրականության չենթարկվելու իրավունքի պաշտպանության, խտրականության հետևանքների վերացման կամ խախտված իրավունքի վերականգնման, ինչպես նաև պատճառված վնասի հատուցման պահանջով, այդ թվում՝ եթե խտրականությունը դրսևորվել է պետական կամ տեղական ինքնակառավարման մարմնի կամ դրա պաշտոնատար անձի վարչական ակտով, գործողությամբ կամ անգործությամբ.
4) դիմելու Մարդու իրավունքների պաշտպանին՝ պետական, տեղական ինքնակառավարման մարմնի, դրանց պաշտոնատար անձի կամ կազմակերպության կողմից խտրականություն գործադրելու դեպքերում: 

ԳԼՈՒԽ 2

	Հոդված 9. Մարդու իրավունքների պաշտպանի՝ որպես իրավահավասարության ապահովման և խտրականությունից պաշտպանության մարմնի գործունեությունը և խտրականության հարցերով խորհուրդը
1. Մարդու իրավունքների պաշտպանը հետևում է իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրության պահպանմանը՝ «Մարդու իրավունքների պաշտպանի մասին» սահմանադրական օրենքով սահմանված լիազորությունների շրջանակներում։ 
2. Մարդու իրավունքների պաշտպանի՝ սույն հոդվածի 1-ին մասով նախատեսված գործունեությանը աջակցելու նպատակով «Մարդու իրավունքների պաշտպանի մասին» սահմանադրական օրենքով սահմանված կարգով գործում է Խտրականության հարցերով խորհուրդ։ 

Հոդված 10. Խտրականության հարցերով խորհրդի անդամներին ներկայացվող պահանջները և ընտրության սկզբունքները 
1. Խտրականության հարցերով խորհուրդը կազմված է առնվազն 10 անդամներից, որոնք նշանակվում են 3 տարի ժամկետով՝ մեկ անգամ վերանշանակման իրավունքով և գործում են հասարակական հիմունքներով: Խտրականության հարցերով խորհուրդը կազմված է սույն հոդվածի 2-րդ և 3-րդ մասերով նախատեսված պահանջներին բավարարող հասարակական կազմակերպությունների ներկայացուցիչներից և անկախ մասնագետներից։ 
2. Խտրականության հարցերով խորհրդի անդամ նշանակվելու համար Մարդու իրավունքների պաշտպանին դիմում կարող է ներկայացնել այն անկախ մասնագետը, ով`
1) ունի իրավահավասարության ապահովման կամ խտրականությունից պաշտպանության ոլորտում իրավապաշտպան գործունեության առնվազն 3 տարվա փորձ,
2) որևէ կուսակցության անդամ չէ,
3) չունի դատվածություն դիտավորությամբ կատարած հանցագործության համար: 
3. Հասարակական կազմակերպության ներկայացուցիչը կարող է ներկայացնել Խտրականության հարցերով խորհրդի անդամ նշանակվելու դիմում, եթե նա բավարարում է սույն հոդվածի 2-րդ մասի 2-րդ և 3-րդ կետերով նախատեսված պահանջներին, և հասարակական կազմակերպությունը իրավահավասարության ապահովման կամ խտրականությունից պաշտպանության ոլորտում ունի իրավապաշտպան գործունեության առնվազն 3 տարվա փորձ։

Հոդված 11. Խտրականության հարցերով խորհրդի խնդիրը և գործառույթները
1. Խտրականության հարցերով խորհրդի խնդիրն է որպես իրավահավասարության ապահովման և խտրականությունից պաշտպանության մարմին՝ Մարդու իրավունքների պաշտպանի գործունեությանն աջակցելը: 
2. Խտրականության հարցերով խորհուրդը՝
1) խորհրդատվական աջակցություն է տրամադրում Մարդու իրավունքների պաշտպանին՝ իրավահավասարության ապահովման և խտրականությունից պաշտպանության ոլորտում իրավունքների պաշտպանությանն ու խթանմանն առնչվող խնդիրների վերհանման և իրավասու մարմիններին և կազմակերպություններին դրանց լուծմանն ուղղված առաջարկների ներկայացման հարցում.
2) Մարդու իրավունքների պաշտպանի կամ սեփական նախաձեռնությամբ ուսումնասիրություններ է իրականացնում և Մարդու իրավունքների պաշտպանին ներկայացնում է առաջարկություններ իրավահավասարության ապահովման և խտրականությունից պաշտպանության մասին Հայաստանի Հանրապետության օրենսդրության և պրակտիկայի բարելավման ուղղությամբ.
3) Մարդու իրավունքների պաշտպանի կամ սեփական նախաձեռնությամբ առաջարկություններ է ներկայացնում Մարդու իրավունքների պաշտպանին խտրականության վերաբերյալ գործերով Սահմանադրական դատարանին իրավական դիրքորոշում (amicus curiae brief) տրամադրելու վերաբերյալ. 
4) Մարդու իրավունքների պաշտպանի կամ սեփական նախաձեռնությամբ Մարդու իրավունքների պաշտպանին առաջարկություններ է ներկայացնում իրավահավասարության ապահովման և խտրականությունից պաշտպանության հարցերով հետազոտություններ իրականացնելու և հրապարակելու վերաբերյալ.
5) քննարկում է իրավահավասարության ապահովմանն ու խտրականությունից պաշտպանությանն առնչվող՝ Մարդու իրավունքների պաշտպանի տարեկան հաղորդումը և զեկույցները, միջազգային և հասարակական կազմակերպությունների զեկույցները, ինչպես նաև իրավահավասարության ապահովմանը և խտրականությունից պաշտպանության համակարգային և հանրային հետաքրքրություն ներկայացնող խնդիրները և Մարդու իրավունքների պաշտպանին ներկայացնում առաջարկություններ.
6) աջակցում է Մարդու իրավունքների պաշտպանի՝ իրավահավասարության ապահովման և խտրականությունից պաշտպանության վերաբերյալ հանրությանն ուղղված միջոցառումների և կրթական ծրագրերի իրականացմանը:

ԳԼՈՒԽ 3
ԵԶՐԱՓԱԿԻՉ ՄԱՍ ԵՎ ԱՆՑՈՒՄԱՅԻՆ ԴՐՈՒՅԹՆԵՐ
	
Հոդված 12. Եզրափակիչ մաս 
1․ Սույն օրենքն ուժի մեջ է մտնում պաշտոնական հրապարակման օրվանից մեկ տարի հետո:

Հոդված 13․ Անցումային դրույթ
1․ Սույն օրենքի 6-րդ հոդվածի 1-ին մասի 1-ին կետով նախատեսված իրավահավասարության ապահովման և խտրականությունից պաշտպանության թեմաներով հանրային ծառայողների և հանրային պաշտոն զբաղեցնող անձանց պարբերական վերապատրաստումների կարգը սահմանվում է սույն օրենքն ուժի մեջ մտնելուց հետո՝ վեցամսյա ժամկետում։
2. Սույն օրենքի 7-րդ հոդվածի 5-րդ մասով նախատեսված ժամանակավոր հատուկ միջոցի կիրառման արդյունավետության գնահատման մեթոդաբանությունը սահմանվում է սույն օրենքն ուժի մեջ մտնելուց հետո՝ վեցամսյա ժամկետում։


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
 
Օ Ր Ե Ն Ք Ը
 
ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՐՉԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ
 
Հոդված 1. 2013 թվականի դեկտեմբերի 5-ի Հայաստանի Հանրապետության վարչական դատավարության օրենսգրքի (այսուհետ՝ Օրենսգիրք) 10-րդ հոդվածի 2-րդ մասի «քրեական» բառից հետո լրացնել «, վարչական ակտով, վարչական մարմնի գործողությամբ կամ անգործությամբ խտրականության չենթարկվելու իրավունքի խախտման հիմքով վիճարկման» բառերով:

Հոդված 2. Սույն օրենքն ուժի մեջ է մտնում պաշտոնական հրապարակման օրվանից մեկ տարի հետո։ 




ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ 
ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

Հոդված 1. 2018 թվականի փետրվարի 9-ի Հայաստանի Հանրապետության քաղաքացիական դատավարության օրենսգրքի (այսուհետ՝ Օրենսգիրք) 202-րդ հոդվածի 1-ին մասում՝
1) լրացնել հետևյալ բովանդակությամբ 11-րդ կետով.
«11) խտրականության չենթարկվելու իրավունքի պաշտպանության վերաբերյալ գործերը:»:

Հոդված 2. Օրենսգրքի 210-րդ հոդվածի 1-ին մասում «վեճ)» բառը փոխարինել «վեճ), բացառությամբ խտրականության չենթարկվելու իրավունքի պաշտպանության վերաբերյալ աշխատանքային գործերի, որոնք քննվում և լուծվում են սույն օրենսգրքի 27.4-րդ գլխով սահմանված կարգով» բառերով։

Հոդված 3. Օրենսգիրքը 27.3-րդ գլխից հետո լրացնել հետևյալ բովանդակությամբ 27.4-րդ գլխով.

«ԳԼՈՒԽ 27.4
ԽՏՐԱԿԱՆՈՒԹՅԱՆ ՉԵՆԹԱՐԿՎԵԼՈՒ ԻՐԱՎՈՒՆՔԻ ՊԱՇՏՊԱՆՈՒԹՅԱՆ ՎԵՐԱԲԵՐՅԱԼ ԳՈՐԾԵՐԻ ՎԱՐՈՒՅԹԸ

Հոդված 234.19. Խտրականության չենթարկվելու իրավունքի պաշտպանության վերաբերյալ գործերը և դատարան դիմելու իրավունքը
1. Սույն գլխով սահմանված կարգով դատարանը քննում և լուծում է անձի կամ անձանց խմբի նկատմամբ խտրականության չենթարկվելու իրավունքի պաշտպանության վերաբերյալ գործերը, այդ թվում՝ պետական կամ տեղական ինքնակառավարման մարմնի կամ դրա պաշտոնատար անձի վարչական ակտով, գործողությամբ կամ անգործությամբ պայմանավորված խտրականության վերաբերյալ գործերը։
2. Խտրականության չենթարկվելու իրավունքի պաշտպանության վերաբերյալ գործերով դատարան կարող է դիմել յուրաքանչյուր ֆիզիկական անձ կամ անձանց խումբ, Մարդու իրավունքների պաշտպանը՝ «Մարդու իրավունքների պաշտպանի մասին» սահմանադրական օրենքով իրեն վերապահված լիազորությունների շրջանակում և այդ օրենքով նախատեսված հիմքերի առկայության դեպքում, ինչպես նաև իրավաբանական անձինք՝ այնքանով, որքանով խտրականության չենթարկվելու իրավունքը կիրառելի է նրանց նկատմամբ։
3. Անձանց խմբի կողմից հայցադիմում ներկայացնելու դեպքում դատարանը գործը քննում և լուծում է սույն գլխով սահմանված կարգով՝ հաշվի առնելով սույն օրենսգրքի 26-րդ գլխով նախատեսված հատուկ կանոնները։

Հոդված 234.20. Խտրականության չենթարկվելու իրավունքի պաշտպանության վերաբերյալ գործերի քննության ժամկետը և հայցադիմումին ներկայացվող պահանջները
1. Խտրականության վերաբերյալ գործերն առաջին ատյանի դատարանում քննվում և լուծվում են հայցադիմումը վարույթ ընդունելու պահից վեց ամսվա ընթացքում:
2. Խտրականության չենթարկվելու իրավունքի պաշտպանության վերաբերյալ գործերով հայցադիմումի նկատմամբ տարածվում են հայցադիմումի համար սույն օրենսգրքով սահմանված պահանջները։ Հայցադիմումի մեջ նշվում են նաև տվյալներ կամ փաստեր՝ հայցվորի կողմից խտրականություն գնահատվող դեպքի մասին։ Առկայության դեպքում հայցադիմումին կցվում է խտրականության չենթարկվելու իրավունքի խախտման առկայության մասին Մարդու իրավունքների պաշտպանի որոշումը:
3. Հայցադիմումը Մարդու իրավունքների պաշտպանի կողմից ներկայացվելու դեպքում հայցադիմումին կցվում է նաև խտրականության ենթարկված անձի կամ անձանց՝ Մարդու իրավունքների պաշտպանին տրված գրավոր համաձայնությունը դատարան դիմելու համար, ինչպես նաև խտրականության չենթարկվելու իրավունքի խախտման առկայության մասին Մարդու իրավունքների պաշտպանի որոշումը:

Հոդված 234.21. Հայցադիմումը վարույթ ընդունելը և քննությունը
1. Դատարանը հայցադիմումը վարույթ ընդունելու հարցը լուծում է այն ներկայացվելուց հետո՝ եռօրյա ժամկետում:
2. Անձի կամ անձանց խմբի նկատմամբ խտրականության չենթարկվելու իրավունքի պաշտպանության վերաբերյալ գործերի դեպքում գործի փաստական հանգամանքները դատարանը պարզում է ի պաշտոնե (“ex officio”): Դատարանը կաշկանդված չէ դատավարության մասնակիցների ներկայացրած ապացույցներով, միջնորդություններով, առաջարկություններով, բացատրություններով և առարկություններով և իր նախաձեռնությամբ ձեռնարկում է համարժեք միջոցներ` կոնկրետ գործի լուծմանն անհրաժեշտ իրական փաստերի վերաբերյալ հնարավոր և հասանելի տեղեկություններ ձեռք բերելու համար:

Հոդված 234.22. Ապացուցման պարտականությունը	
1. Սույն գլխով նախատեսված գործերով հայցվորը ներկայացնում է փաստական տվյալներ և փաստարկներ, որոնք առերևույթ (prima facie) հիմնավորում են խտրականություն գնահատվող գործողության, անգործության կամ վերաբերմունքի առկայությունը:
2. Սույն գլխով նախատեսված գործերով հայցվորը ազատվում է խտրականություն գնահատվող գործողության, անգործության կամ վերաբերմունքի առկայությունը հաստատող փաստական տվյալներ և փաստարկներ ներկայացնելու պարտականությունից, եթե առկա է Մարդու իրավունքների պաշտպանի՝ խտրականության չենթարկվելու իրավունքի խախտման առկայության մասին որոշում:
3. Սույն հոդվածի 2-րդ մասով նախատեսված դեպքում խտրականության բացակայությունն ապացուցելու պարտականությունը դրվում է պատասխանողի վրա:

Հոդված 234.23. Խտրականության չենթարկվելու իրավունքի պաշտպանության վերաբերյալ գործերով դատարանի վճիռը
1. Հայցը լրիվ կամ մասնակի բավարարելու վերաբերյալ վճռով դատարանը ճանաչում է խտրականության չենթարկվելու իրավունքի խախտումը և՝
1) պատասխանողին պարտավորեցնում է վերացնել խտրականության հետևանքները կամ վերականգնել հայցվորի իրավունքները, բացառությամբ դրա անհնարինության դեպքերի.
2) պահանջի առկայության դեպքում պատասխանողին պարտավորեցնում է հատուցել պատճառված վնասը.
2․ Վարչական մարմինը խտրականության չենթարկվելու իրավունքի խախտումը ճանաչող վճռի օրինական ուժի մեջ մտնելուց հետո մեկամսյա ժամկետում վերանայում է համապատասխան վարչական ակտը, գործողությունը կամ անգործությունը՝ հաշվի առնելով դատական ակտում արտահայտված՝ դատարանի իրավական դիրքորոշումները:»:

Հոդված 4. Սույն օրենքն ուժի մեջ է մտնում պաշտոնական հրապարակման օրվանից մեկ տարի հետո։ 

Հոդված 1. Հայաստանի Հանրապետության քաղաքացիական օրենսգրքի (այսուհետ՝ Օրենսգիրք) 162.1-ին հոդվածի 2-րդ մասը
1) լրացնել հետևյալ բովանդակությամբ նոր՝ 10-րդ կետով.
 «10) խտրականության չենթարկվելու իրավունքը:»:
2) 162.1-ին հոդվածը լրացնել հետևյալ բովանդակությամբ նոր՝ 2.1-ին մասով՝
«2.1. Անձը, իսկ նրա մահվան կամ անգործունակության դեպքում նրա ամուսինը, ծնողը, որդեգրողը, երեխան, որդեգրվածը, խնամակալը, հոգաբարձուն իրավունք ունեն նաև դատական կարգով պահանջելու պատճառված ոչ նյութական վնասի հատուցում, եթե նախաքննության մարմինը, դատախազը կամ դատարանը հաստատել է, որ ֆիզիկական կամ իրավաբանական անձի գործողության կամ անգործության հետևանքով խախտվել է այդ անձի՝ սույն հոդվածի 2-րդ մասի 10-րդ կետով սահմանված խտրականության չենթարկվելու իրավունքը:
3) 162.1-ին հոդվածի 5-րդ մասում «օրենքով սահմանված կարգով» բառերից հետո լրացնել «՝ բացառությամբ վարչական ակտով, վարչական մարմնի գործողությամբ կամ անգործությամբ խտրականության չենթարկվելու իրավունքի խախտման հետևանքով պատճառված ոչ նյութական վնասի հատուցման դեպքերի» բառերով»։

Հոդված 2. Օրենսգրքի 337-րդ հոդվածը լրացնել հետևյալ բովանդակությամբ 5-րդ մասով.
«5. «Մարդու իրավունքների պաշտպանի մասին» սահմանադրական օրենքի 30.3-րդ հոդվածի 1-ին մասի 1-ին կետով նախատեսված հիմքով Մարդու իրավունքների պաշտպանի համար հայցային վաղեմության ժամկետի ընթացքն սկսվում է Մարդու իրավունքների պաշտպանի կողմից բողոքը քննարկման ընդունելու մասին որոշում կայացնելու օրվանից։»:

Հոդված 3. Օրենսգրքի 1087.2-րդ հոդվածը` 
1) Լրացնել հետևյալ բովանդակությամբ նոր՝ 4.1-ին մասով՝
«4.1. Եթե սույն օրենսգրքի 162.1-ին հոդվածի 2–րդ մասի 10-րդ կետով սահմանված խտրականության չենթարկվելու իրավունքը խախտվել է ֆիզիկական կամ իրավաբանական անձի կողմից, ապա ոչ նյութական վնասը լրիվ ծավալով ենթակա է հատուցման այն պատճառած անձի կողմից:».
2) 7-րդ մասի 2-րդ կետում «9» թիվը փոխարինել «10» թվով.
3) 9-րդ մասը լրացնել հետևյալ բովանդակությամբ նոր նախադասությամբ.
«Սույն օրենսգրքի 162.1-ին հոդվածի 2-րդ մասի 10-րդ կետով սահմանված իրավունքի խախտման վերաբերյալ Մարդու իրավունքների պաշտպանին դիմելու դեպքում ոչ նյութական վնասի հատուցման պահանջը դատարան կարող է ներկայացվել Մարդու իրավունքների պաշտպանի կողմից խտրականության չենթարկվելու իրավունքի խախտման առկայության մասին որոշում կայացնելուց հետո՝ մեկ տարվա ընթացքում:»:

Հոդված 4. Սույն օրենքն ուժի մեջ է մտնում պաշտոնական հրապարակման օրվանից մեկ տարի հետո:


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՍԱՀՄԱՆԱԴՐԱԿԱՆ

Օ Ր Ե Ն Ք Ը

«ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆԻ ՄԱՍԻՆ» ՍԱՀՄԱՆԱԴՐԱԿԱՆ ՕՐԵՆՔՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

Հոդված 1. «Մարդու իրավունքների պաշտպանի մասին» 2016 թվականի դեկտեմբերի 16-ի ՀՕ-1-Ն սահմանադրական օրենքի (այսուհետ՝ Օրենք) 2-րդ հոդվածը լրացնել հետևյալ բովանդակությամբ 5-րդ մասով.
«5. Պաշտպանը՝ որպես իրավահավասարության ապահովման և խտրականությունից պաշտպանության մարմին իրականացնում է «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում, հավասար վերաբերմունքի խթանում, խտրականության չենթարկվելու իրավունքի խախտումների կանխարգելում և խտրականության ենթարկված անձանց իրավունքների պաշտպանություն:»:

Հոդված 2. Օրենքի 8-րդ հոդվածի 2-րդ մասը «մեխանիզմի» բառից հետո լրացնել «, ինչպես նաև իրավահավասարության ապահովման և խտրականությունից պաշտպանության մարմնի» բառերով։ 

Հոդված 3. Օրենքի 14-րդ հոդվածի 3-րդ մասի «30.2-րդ հոդվածի 1-ին, 2-րդ և 5-7-րդ մասերով,»բառերից հետո լրացնել « 30.3-րդ հոդվածի 1-ին մասի 1-ին, 3-5-րդ կետերով,» բառերով։
 
Հոդված 4. Օրենքի 15-րդ հոդվածի 1-ին մասում՝
1) լրացնել հետևյալ բովանդակությամբ 4-րդ կետով. 
«4) կազմակերպությունների կողմից խտրականության չենթարկվելու իրավունքի խախտման վերաբերյալ հարցերը:»:

Հոդված 5. Օրենքը լրացնել նոր՝ 30.3-րդ հոդվածով.
«Հոդված 30.3. Պաշտպանի լիազորությունները՝ որպես իրավահավասարության ապահովման և խտրականությունից պաշտպանության մարմին
1. Որպես իրավահավասարության ապահովման և խտրականությունից պաշտպանության մարմին՝ Պաշտպանն իրավասու է՝
1) անձի կամ անձանց խմբի համաձայնությամբ նրանց իրավունքների պաշտպանության նպատակով դիմելու դատարան, եթե պետական կամ տեղական ինքնակառավարման մարմինը, դրա պաշտոնատար անձը կամ կազմակերպությունը Պաշտպանի գնահատմամբ խտրականություն է գործադրել և չի կատարել կամ ոչ պատշաճ է կատարել սույն օրենքի 26-րդ հոդվածի 2-րդ մասով նախատեսված՝ Պաշտպանի առաջարկությունները.
2) իրականացնել «Իրավահավասարության ապահովման և խտրականությունից պաշտպանության մասին» օրենքի դրույթների կիրառության մշտադիտարկում.
3) հանդես գալ իրավահավասարության ապահովման և խտրականությունից պաշտպանության ոլորտում մարդու իրավունքներին առնչվող հրապարակային զեկույցներով.
4) իրավասու մարմիններ ներկայացնել իրավահավասարության ապահովմանը կամ խտրականությունից պաշտպանությանը վերաբերող իրավական ակտերի կամ դրանց նախագծերի կամ պրակտիկայի կատարելագործման վերաբերյալ առաջարկություններ.
5) բողոքների քննարկման ընթացքում գործի հանգամանքները պարզելու կամ հաշտարարություն իրականացնելու նպատակով հրավիրել նիստեր.
6) Խտրականության հարցերով խորհրդին հանձնարարել իրականացնել «Իրավահավասարության ապահովման և խտրականությունից պաշտպանության մասին» օրենքի 11-րդ հոդվածի 2-րդ մասի 2-5-րդ կետերով նախատեսված գործառույթները.
7) իրականացնել սույն օրենքով սահմանված այլ լիազորություններ:
2. Սույն օրենքի 2-րդ հոդվածի 5-րդ մասով սահմանված լիազորությունների իրականացման նպատակով Պաշտպանի աշխատակազմում ստեղծվում է խտրականության հարցերով դեպարտամենտ:
3. Սույն հոդվածի 1-ին մասի 5-րդ կետով նախատեսված նիստերի անցկացման, հաշտարարության իրականացման կարգը և կողմերի գրավոր համաձայնության ձևը հաստատում է Պաշտպանը։»:

Հոդված 6. Օրենքի 31-րդ հոդվածի 2-րդ մասը առաջին նախադասությունից հետո լրացնել հետևյալ բովանդակությամբ նոր նախադասությամբ. 
«Պաշտպանի տարեկան հաղորդումն առանձին անդրադառնում է իրավահավասարության ապահովման և խտրականությունից պաշտպանության ոլորտում նախորդ տարվա Պաշտպանի գործունեությանը և այդ ոլորտում մարդու իրավունքների պաշտպանության վիճակին։»։ 

Հոդված 7. Օրենքի 33-րդ հոդվածը լրացնել հետևյալ բովանդակությամբ 4-րդ և 5-րդ մասերով.
«4. Պաշտպանը ստեղծում է Խտրականության հարցերով խորհուրդ, որը Պաշտպանին առընթեր խորհրդակցական մարմին է: Խտրականության հարցերով խորհրդի անդամներին ներկայացվող պահանջները, խորհրդի խնդիրներն ու գործառույթները սահմանվում են «Իրավահավասարության ապահովման և խտրականությունից պաշտպանության մասին» օրենքով:
5. Խտրականության հարցերով խորհրդի անդամների ընտրությունը կատարվում է Պաշտպանի հրամանով սահմանված կարգով՝ հիմք ընդունելով խորհրդի անդամների բազմազանության ապահովման և տարբեր պաշտպանված հատկանիշներով օժտված անձանց խմբերի ներկայացուցիչների հնարավոր հավասար ներգրավման պահանջները։»:

Հոդված 8. Օրենքի 36-րդ հոդվածի 3-րդ մասում՝
1) «երկու» բառը փոխարինել «երեք» բառով.
2) «դեպարտամենտից» բառից հետո լրացնել «այդ թվում՝ խտրականության հարցերով դեպարտամենտից,» բառերով։

Հոդված 9. 
1. Սույն օրենքն ուժի մեջ է մտնում պաշտոնական հրապարակման օրվանից մեկ տարի հետո, բացառությամբ սույն օրենքի 8-րդ հոդվածի։ 
2. Սույն օրենքի 8-րդ հոդվածն ուժի մեջ է մտնում սույն օրենքի պաշտոնական հրապարակման օրվանից վեց ամիս հետո: Մարդու իրավունքների պաշտպանի աշխատակազմում խտրականության հարցերով դեպարտամենտը ձևավորվում է 8-րդ հոդվածի ուժի մեջ մտնելուց հետո՝ վեց ամսվա ընթացքում:
[bookmark: _GoBack]3. Խտրականության հարցերով խորհրդի կազմավորման և գործունեության կարգն ընդունվում է Մարդու իրավունքների պաշտպանի աշխատակազմում խտրականության հարցերով դեպարտամենտի ձևավորման պահից երկու ամսվա ընթացքում:
4. Խտրականության հարցերով խորհուրդը ձևավորվում է սույն հոդվածի 3-րդ մասով նախատեսված կարգի ընդունումից հետո՝ երկու ամսվա ընթացքում։ 
5. Մարդու իրավունքների պաշտպանի աշխատակազմում հաստիքների առավելագույն թիվը փոփոխելու վերաբերյալ Հայաստանի Հանրապետության վարչապետի որոշումն ընդունվում է սույն օրենքի 8-րդ հոդվածի ուժի մեջ մտնելուց հետո մեկամսյա ժամկետում:
6. Սույն օրենքի ընդունումից բխող այլ ենթաօրենսդրական ակտերը ընդունվում են սույն օրենքի ուժի մեջ մտնելուց հետո երկու ամսվա ընթացքում։


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

«ԿԱՆԱՆՑ ԵՎ ՏՂԱՄԱՐԴԿԱՆՑ ՀԱՎԱՍԱՐ ԻՐԱՎՈՒՆՔՆԵՐԻ ԵՎ ՀԱՎԱՍԱՐ ՀՆԱՐԱՎՈՐՈՒԹՅՈՒՆՆԵՐԻ ԱՊԱՀՈՎՄԱՆ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

Հոդված 1. «Կանանց և տղամարդկանց հավասար իրավունքների և հավասար հնարավորությունների ապահովման մասին» 2013 թվականի մայիսի 20-ի ՀՕ-57-Ն օրենքի (այսուհետ՝ Օրենք) 3-րդ հոդվածի 1-ին մասում՝
1) 2-րդ կետը շարադրել հետևյալ խմբագրությամբ՝ 
«2) գենդերային խտրականություն՝ «Իրավահավասարության ապահովման և խտրականությունից պաշտպանության մասին» օրենքի իմաստով խտրականությունը՝ սեռով կամ սեռի հատկանիշներով պայմանավորված.».
2) 3-րդ կետի «սեռային պատկանելությունն ուղղակիորեն մատնանշող խտրականություն» բառերը փոխարինել «անձի կամ անձանց խմբի նկատմամբ դրսևորված գործողություն, անգործություն, կարգավորում, վերաբերմունք կամ քաղաքականություն, որի արդյունքում անձը կամ անձանց խումբը հայտնվում է նույն կամ նման հանգամանքներում գտնվող այլ սեռի անձանց համեմատ նվազ բարենպաստ իրավիճակում» բառերով.
3) 4-րդ կետի «խտրականության առանց սեռային պատկանելության ուղղակի մատնանշման» բառերը փոխարինել «առերևույթ չեզոք գործողություն, անգործություն, կարգավորում, վերաբերմունք կամ քաղաքականություն, որը սեռի հիմքով անհամաչափորեն անբարենպաստ է ազդում անձանց խմբի վրա» բառերով.
4) 20-րդ կետը շարադրել հետևյալ խմբագրությամբ.
«20) ժամանակավոր հատուկ միջոցներ՝ պետական, տեղական ինքնակառավարման մարմինների կամ կազմակերպությունների կողմից կիրառվող այնպիսի ժամանակավոր միջոցներ, որոնց նպատակն է հասարակական կյանքի որևէ ոլորտում գենդերային հավասարության ապահովումը.»։

Հոդված 2. Օրենքի 5-րդ հոդվածի 1-ին մասում «սույն օրենքով,» բառերից հետո լրացնել ««Իրավահավասարության ապահովման և խտրականությունից պաշտպանության մասին» օրենքով» բառերով:

Հոդված 3. Օրենքի 6-րդ հոդվածում՝
1) 3-րդ մասը շարադրել հետևյալ խմբագրությամբ՝
«3. Գենդերային անուղղակի խտրականության ձևեր են` այնպիսի պայմանների հաստատումը, պահանջների ներկայացումը, որոնք առաջացրել են կամ կարող են առաջացնել բացասական հետևանքներ` որոշակի սեռի անձանց վնաս պատճառելու ձևով:»։
2) 5-րդ մասը շարադրել հետևյալ խմբագրությամբ.
«5. Արգելվում են գենդերային կարծրատիպերի վերարտադրությունը զանգվածային լրատվությամբ, կրթության և մշակույթի միջոցով, ինչպես նաև անձի վերաբերյալ սեռով, գենդերով կամ սեռի հատկանիշներով պայմանավորված վիրավորական կամ նվաստացուցիչ հրապարակային հայտարարություններ անելը, ներառյալ՝ զանգվածային լրատվության միջոցներով։»։ 

Հոդված 4. Օրենքի 18-րդ հոդվածի 1-ին մասի «և նորմատիվ իրավական ակտի փորձաքննության միջոցով՝ «Իրավական ակտերի մասին» Հայաստանի Հանրապետության» բառերը փոխարինել «միջոցով՝ «Նորմատիվ իրավական ակտերի մասին»» բառերով։ 

Հոդված 5. Սույն օրենքն ուժի մեջ է մտնում պաշտոնական հրապարակման պահից մեկ տարի հետո։


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

«ՀԱՇՄԱՆԴԱՄՈՒԹՅՈՒՆ ՈՒՆԵՑՈՂ ԱՆՁԱՆՑ ԻՐԱՎՈՒՆՔՆԵՐԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ

Հոդված 1. «Հաշմանդամություն ունեցող անձանց իրավունքների մասին» 2021 թվականի մայիսի 5-ի ՀՕ-194-Ն օրենքի (այսուհետ՝ Օրենք) 3-րդ հոդվածի 1-ին մասի 14-րդ կետը շարադրել հետևյալ խմբագրությամբ.
«14) հաշմանդամության հիմքով խտրականություն՝ «Իրավահավասարության ապահովման և խտրականությունից պաշտպանության մասին» օրենքի իմաստով խտրականությունը՝ հաշմանդամության հիմքով, որը ներառում է նաև խելամիտ հարմարեցումների ապահովման մերժումը.»։ 

Հոդված 2. Օրենքի 13-րդ հոդվածի 2-րդ մասի 3-րդ կետի «հատուկ ժամանակավոր» բառերը փոխարինել «ժամանակավոր հատուկ» բառերով։

Հոդված 3. Սույն օրենքն ուժի մեջ է մտնում պաշտոնական հրապարակման պահից մեկ տարի հետո։


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 

Օ Ր Ե Ն Ք Ը

«ՀԱՇՏԱՐԱՐՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. «Հաշտարարության մասին» 2018 թվականի հունիսի 13-ի ՀՕ-351-Ն օրենքի 1-ին հոդվածի 4-րդ կետը «հաշտարարի» բառից հետո լրացնել «կամ Մարդու իրավունքների պաշտպանի» բառերով։ 

Հոդված 2. Սույն օրենքն ուժի մեջ է մտնում պաշտոնական հրապարակման պահից մեկ տարի հետո։ 


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԱՅԻՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

Հոդված 1. 2004 թվականի նոյեմբերի 9-ի Հայաստանի Հանրապետության աշխատանքային օրենսգրքի (այսուհետ՝ Օրենսգիրք) 
1) 3.1-ին հոդվածի 2-րդ մասը շարադրել հետևյալ խմբագրությամբ.
«2. Աշխատանքային օրենսդրությամբ կարգավորվող հարաբերություններում խտրականության հասկացությունը, տեսակները և այլ հարաբերությունները կարգավորվում են «Իրավահավասարության ապահովման և խտրականությունից պաշտպանության մասին» օրենքով՝ սույն հոդվածով նախատեսված աշխատանքային հարաբերությունների առանձնահատկությունների հաշվառմամբ։»:
2) 3-րդ մասի «(մրցույթներում)» բառը փոխարինել «, մրցույթներում» բառերով.
3) լրացնել հետևյալ բովանդակությամբ 4-րդ մասով՝
«4. Գործատուն պարտավոր է բացառել աշխատանքային հարաբերություններում խտրականությունը, ինչպես նաև իր ներքին կարգապահական կանոններով սահմանված կարգով միջոցներ ձեռնարկել խտրականությունը կանխարգելելու և իրենց աշխատանքային գործունեության ընթացքում խտրականություն գործադրած անձանց պատասխանատվության ենթարկելու ուղղությամբ։»։

Հոդված 2. Օրենսգրքի 33-րդ հոդվածը «միջոցներ» բառից հետո լրացնել «բացառությամբ սույն օրենսգրքի 3.1-ին հոդվածով նախատեսված դեպքերի» բառերով։ 

Հոդված 3. Օրենսգրքի 218-րդ հոդվածի 2-րդ մասը «հաշվառմանը,» բառից հետո լրացնել «խտրականության արգելքին,» բառերով։ 

Հոդված 4. Սույն օրենքն ուժի մեջ է մտնում պաշտոնական հրապարակման պահից մեկ տարի հետո։ 


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 

Օ Ր Ե Ն Ք Ը

«ԶԱՆԳՎԱԾԱՅԻՆ ԼՐԱՏՎՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

 Հոդված 1. «Զանգվածային լրատվության մասին» 2003 թվականի դեկտեմբերի 13-ի ՀՕ-14-Ն օրենքի 4-րդ հոդվածի 1-ին մասը «իրավահավասարության,» բառից հետո լրացնել «խտրականության բացառման,» բառերը։ 
Հոդված 2. Սույն օրենքն ուժի մեջ է մտնում պաշտոնական հրապարակման պահից մեկ տարի հետո։ 


ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 

Օ Ր Ե Ն Ք Ը

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՐԵԱԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

Հոդված 1. 2021 թվականի մայիսի 5-ի Հայաստանի Հանրապետության քրեական օրենսգրքի 203-րդ հոդվածում՝
1) 1-ին մասը շարադրել հետևյալ խմբագրությամբ՝
«1. Խտրականությունը՝ պաշտոնատար անձի գործողությունը կամ անգործությունը, որի արդյունքում ոտնահարվել են անձի հիմնական իրավունքները կամ ազատությունները և անձը հայտնվել է նույն կամ նման հանգամանքներում գտնվող այլ անձի համեմատ նվազ բարենպաստ իրավիճակում՝ իրական կամ ենթադրյալ պաշտպանված հատկանիշի կամ դրա զուգորդման հիմքով, եթե այդ գործողությունը կամ անգործությունը չեն հետապնդում իրավաչափ նպատակ՝
պատժվում է տուգանքով՝ առավելագույնը քսանապատիկի չափով, կամ հանրային աշխատանքներով՝ ութսունից հարյուր հիսուն ժամ տևողությամբ, կամ որոշակի պաշտոններ զբաղեցնելու կամ որոշակի գործունեությամբ զբաղվելու իրավունքից զրկելով՝ առավելագույնը երեք տարի ժամկետով։».
2) 2-րդ մասն ուժը կորցրած ճանաչել.
3) լրացնել հետևյալ խմբագրությամբ 3-րդ և 4-րդ մասերով.
«3. Սույն հոդվածի իմաստով պաշտպանված հատկանիշ է համարվում սեռը, ռասան, մաշկի գույնը, էթնիկ կամ սոցիալական ծագումը, գենետիկական հատկանիշները, լեզուն, կրոնը, աշխարհայացքը, քաղաքական կամ այլ հայացքները, ազգային փոքրամասնությանը պատկանելությունը, գույքային վիճակը, ծնունդը, հաշմանդամությունը, տարիքը, սեռական կողմնորոշումը, առողջական վիճակը կամ անձնական կամ սոցիալական բնույթի այլ հանգամանքները։ 
4. Սույն հոդվածի իմաստով զուգորդման հիմքով խտրականություն է համարվում խտրականությունն անձի նկատմամբ, ով թեև օժտված չէ հոդվածի 3-րդ մասով նախատեսված պաշտպանված հատկանիշներով, սակայն ազգակցական, ամուսնական կամ այլ կապ ունի նման հատկանիշներ ունեցող անձի հետ։»։ 

Հոդված 2. Սույն օրենքն ուժի մեջ է մտնում պաշտոնական հրապարակման պահից մեկ տարի հետո։

